ಸ್ಲೆಡ್ಜಿಂಗ್ ಶುರು ಮಾಡಿದ ಆಸಿಸ್ ಆಟಗಾರರು ಗಿಲ್ರನ್ನ ಕೆಣಕಿದ ಲಬುಶೇನ್ ಫೀಲ್ಡ್ನಲ್ಲಿ ಸ್ಲೆಡ್ಜಿಂಗ್ ಮಾಡೋದಂದ್ರೆ ಆಸಿಸ್ ಆಟಗಾರರಿಗೆ ಹೊಸದೇನಲ್ಲ ಬಿಡಿ. ಅದರಲ್ಲೂ ಭಾರತದ ವಿರುದ್ಧದ ಪಂದ್ಯ ಎಂದ ಮೇಲೆ ಕೆಣಕೋದು, ಸ್ಲೆಡ್ಜಿಂಗ್ ಮಾಡೋದೆಲ್ಲ ತುಸು ಹೆಚ್ಚೇ ಇರುತ್ತದೆ. 3ನೇ ಟೆಸ್ಟ್ ಪಂದ್ಯದ 2ನೇ ದಿನದಾಟದಲ್ಲಿ ಕಾಂಗರೂಗಳ ಸ್ಲೆಡ್ಜಿಂಗ್ ರೂಪ ಸಿಡ್ನಿಯಲ್ಲಿ ಬಟಾ ಬಯಲಾಗಿದೆ. ಕೆಣಕೋ ಚಾಳಿ ಮುಂದುವರಿಸಿದ ಆಸಿಸ್ ಸ್ಲೆಡ್ಜಿಂಗ್ ಮಾಡೋದು ಆಸಿಸ್ ಆಟಗಾರರಿಗೆ ಹೊಸ ವಿಷಯವಲ್ಲ. ಎದುರಾಳಿ ಆಟಗಾರನ ವಿಕೆಟ್ ಹೇಗೆ ತೆಗೆಯಬೇಕು, ಮಾನಸಿಕ ಯುದ್ಧದಿಂದಲೇ ಅವರನ್ನ ಹೇಗೆ ಖೆಡ್ಡಾಕ್ಕೆ ಬೀಳಿಸಬೇಕು? ಇದೆಲ್ಲ ಅವರ ರಕ್ತದಲ್ಲೇ ಕರಗತವಾದಂತಿದೆ. ಐಪಿಎಲ್ನಿಂದಾಗಿ ಎರಡೂ ದೇಶಗಳ ಆಟಗಾರರ ನಡುವಿನ ಸ್ಲೆಡ್ಜಿಂಗ್ ಈ ಸಲ ಇರುವುದಿಲ್ಲ ಎಂದು ಅಂದಾಜಿಸಲಾಗಿತ್ತು. ಆದರೂ 3ನೇ ಟೆಸ್ಟ್ ವೇಳೆ ಅದು ಬಹಿರಂಗವಾಗಿ ಸ್ಫೋಟಗೊಂಡಿದೆ. ಶುಭ್ಮನ್ ಗಿಲ್ರನ್ನ ಕೆಣಕಿದ ಲಬುಶೇನ್ ಮೊದಲಿಗೆ ಶಾರ್ಟ್ ಲೆಗ್ನಲ್ಲಿದ್ದ ಶುಭ್ಮನ್ ಗಿಲ್ ಅವರನ್ನ ಲಬುಶೇನ್ ಕೆಣಕಲು ಆರಂಭಿಸುತ್ತಾರೆ. ನಿನ್ನ ಫೇವರಿಟ್ ಪ್ಲೇಯರ್ ಯಾರು? ಎಂದು ಕೇಳುತ್ತಾರೆ. ಇದಕ್ಕೆ ಪ್ರತಿಕ್ರಿಯಿಸಿದ ಗಿಲ್ ಆಮೇಲೆ ಹೇಳ್ತಿನಿ ಅಂತಾರೆ. ಈ ಬಾಲ್ ಆದ ಮೇಲಾ? ಸಚಿನ್ನಾ? ನಿನ್ನನ್ನು ನೀನು ಕೊಹ್ಲಿ ಅಂದುಕೊಂಡಿದ್ದೀಯಾ? ಎಂದೆಲ್ಲ ಮೂದಲಿಸುತ್ತಾರೆ. ಕಾಮೆಂಟೇಟರ್ ಕೊಟ್ರು ಸಾಥ್ ಫೀಲ್ಡಿಂಗ್ ನಡೆಸುತ್ತಿದ್ದ ಲಬುಶೇನ್ ಗಿಲ್ರನ್ನ ಕಾಲೆಳೆಯಲು ಆರಂಭಿಸುತ್ತಿದ್ದಂತೆ ಇತ್ತ ಕಾಮೆಂಟ್ರಿ ಬಾಕ್ಸ್ನಲ್ಲಿ ಕುಳಿತಿದ್ದ ಕ್ರಿಕೆಟ್ ಕಾಮೆಂಟೇಟರ್ ಕೂಡ ಅದಕ್ಕೆ ಸೇರ್ಪಡೆಗೊಳ್ತಾರೆ. ಅರೆ ಅವನು ಲಬುಶೇನ್ ಕ್ಯಾಚ್ ಕೇಳ್ತಿದ್ದಾನೆ.. ಅವನಿಗೆ ಸಿಗಬಹುದಾ? ಆಹ್ ಇದು ಅದ್ಭುತ ಎನ್ನುತ್ತಾರೆ ಕಾಮೆಂಟೇಟರ್. ರೋಹಿತ್ಗೂ ಕಾಲೆಳೆದ ಲಬುಶೇನ್ ಇಷ್ಟಕ್ಕೂ ಸುಮ್ಮನಾಗದ ಲಬುಶೇನ್ 3ನೇ ಟೆಸ್ಟ್ಗೆ ಟೀಮ್ ಇಂಡಿಯಾವನ್ನ ಕೂಡಿಕೊಂಡು ಆರಂಭಿಕರಾಗಿ ಕಣಕ್ಕಿಳಿದಿದ್ದ ಹಿಟ್ಮ್ಯಾನ್ ರೋಹಿತ್ ಶರ್ಮಾ ಕಾಲನ್ನೂ ಎಳೆದರು. ಕ್ವಾರಂಟೀನ್ನಲ್ಲಿ ನೀನು ಏನ್ ಮಾಡಿದೆ? ಎಂದು ಕೇಳಿದ್ರು. ಆದರೆ ರೋಹಿತ್ ಇದಕ್ಕೆ ಉತ್ತರಿಸುವ ಗೋಜಿಗೆ ಹೋಗುವುದಿಲ್ಲ. ಮುಂದಿನ ಎಸೆತವನ್ನು ಎದುರಿಸುವತ್ತ ದೃಷ್ಟಿ ಹರಿಸುತ್ತಾರೆ. ನೀನು ಇಲ್ಲೇ ಕ್ಯಾಚ್ ಕೊಡ್ತೀಯಾ ಎಂದೆಲ್ಲ ಮೂದಲಿಸಿದ್ದಾರೆ. ಸ್ಲೆಡ್ಜಿಂಗ್ 2ನೇ ಟೆಸ್ಟ್ ಪಂದ್ಯದ ವೇಳೆಯೇ ಆರಂಭವಾಗಿತ್ತು. 2ನೇ ಟೆಸ್ಟ್ ಪಂದ್ಯದಲ್ಲಿ ಟೀಮ್ ಇಂಡಿಯಾ ಹಿಡಿತ ಸಾಧಿಸುತ್ತಿರುವ ಬೆನ್ನಲ್ಲೇ ಎರಡೂ ತಂಡದ ಆಟಗಾರರ ನಡುವೆ ಮಾತಿನ ಸಮರವೂ ತಾರಕಕ್ಕೇರಿತ್ತು. ಪಂತ್ವೇಡ್ ಮಾತಿನ ಯುದ್ಧ ಮೆಲ್ಬರ್ನ್ನಲ್ಲಿ ನಡೆದ 2ನೇ ಟೆಸ್ಟ್ ಪಂದ್ಯದ 3ನೇ ದಿನದ ಆಟದ ವೇಳೆ ವಿಕೆಟ್ ಕೀಪಿಂಗ್ ನಡೆಸುತ್ತಿದ್ದ ರಿಷಭ್ ಪಂತ್ ಆಸಿಸ್ ವಿಕೆಟ್ ಕೀಪರ್ ಕಮ್ ಬ್ಯಾಟ್ಸ್ಮನ್ ಮ್ಯಾಥ್ಯೂ ವೇಡ್ ಅವರ ಪ್ರತಿ ಎಸೆತವನ್ನ ಬ್ಯಾಟ್ ಮಾಡಿದಾಗಲೂ ವ್ಯಂಗ್ಯವಾಡಿದ್ದರು. ಇಬ್ಬರ ನಡುವಿನ ಮಾತಿನ ಸಮರದಿಂದ ಆಸಿಸ್ ಸರಣಿಯ ಸ್ಲೆಡ್ಜಿಂಗ್ ಸ್ಫೋಟಗೊಂಡಿತ್ತು. ಎರಡೂ ದೇಶದ ಆಟಗಾರರ ಸ್ಲೆಡ್ಜಿಂಗ್ ಮುಂದೆ ಇನ್ನೂ ತಾರಕಕ್ಕೇರಬಹುದು. ಲಬುಶೇನ್ 2ನೇ ಇನಿಂಗ್ಸ್ನಲ್ಲಿ ಬ್ಯಾಟಿಂಗ್ಗೆ ಇಳಿದ ವೇಳೆ ಇದು ಮುಂದುವರಿಬಹುದು. ಮುಂದೆ ಇದು ಎಲ್ಲಿ ತನಕ ಹೋಗಿ ನಿಲ್ಲಲಿದೆ ಅನ್ನೋದನ್ನ ದೇವರೇ ಬಲ್ಲ.